സദാചാര പോലീസ് ആക്രമിച്ചു അധ്യാപകന് ജീവനൊടുക്കി വേങ്ങരമലപ്പുറം: സദാചാര പോലീസ് ചമഞ്ഞ് ആള്ക്കൂട്ടം മര്ദിച്ചതിനു പിന്നാലെ അധ്യാപകന് ജീവനൊടുക്കി. വലിയോറ ആശാരിപ്പടിയിലെ സുരേഷ് ചാലിയത്ത് 50 ആണ് കിടപ്പുമുറിയില് തൂങ്ങിമരിച്ചത്. ചിത്രകാരനും സിനിമ ആര്ട്ട് ഡയറക്ടറുമാണ് സുരേഷ്. വിദ്യാര്ഥിയുടെ അമ്മയുമായി വാട്സ് ആപ്പില് ചാറ്റ് ചെയ്തെന്ന് ആരോപിച്ച് വെള്ളിയാഴ്ച വൈകുന്നേരം നാലിന് രണ്ടു വാഹനങ്ങളിലെത്തിയ സംഘം വീട്ടില് കയറി ആക്രമിക്കുകയായിരുന്നു. ഭാര്യയുടെയും മക്കളുടെയും കണ്മുന്നിലിട്ടാണ് മര്ദിച്ചു വലിച്ചിഴച്ചത്. എന്നാല്, ഇത്തരമൊരാരോപണം വിശ്വസിക്കാനേ കഴിയുന്നില്ലെന്ന് പരിചയക്കാര് പറയുന്നു. മൃതദേഹം പോസ്റ്റ്മോര്ട്ടത്തിനായി കോഴിക്കോട് മെഡിക്കല് കോളജ് ആശുപത്രിയിലേക്കു മാറ്റി. കച്ചേരിപ്പടി എ.എല്.പി. സ്കൂളിലും കുറുക ഗവ. യു.പി സ്കൂളിലും അധ്യാപകനായിരുന്നു. എസ്.സി.ആര്.ടി പാഠപുസ്തകങ്ങളില് ചിത്രങ്ങള് വരച്ചിട്ടുണ്ട്. നിരവധി വേദികളില് ചിത്രകലാ പ്രദര്ശനവും നടത്തി. ഉടലാഴം എന്ന സിനിമയ്ക്കും സൂര്യഗന്ധിപ്പാടം എന്ന ഡോക്യുമെന്ററിക്കും കലാസംവിധാനം നിര്വഹിച്ചു. പരേതനായ നാരായണന്റെ മകനാണ്. അമ്മ: നളിനി. ഭാര്യ: പ്രജിത. മക്കള്: ദേവസൂര്യ, ധ്യാന്ചന്ദ്. സഹോദരങ്ങള്: പ്രകാശന്, ഷാജി.